पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में बढ़ते कोरोना केसों के चलते लोगों का रुझान आयुर्वेद व औषधीय पौधों की तरफ बढ़ा है। हर्बल नेचुरल पार्क चूहड़पुर कलां ने औषधीय पौधों से 15 मई 2020 से 30 अप्रैल 2021 तक 14 लाख रुपए की आमदनी की है।लोगों का मानना है कि कोरोना संक्रमण को रोकने में औषधीय काढ़ा और औषधीय जड़ी बूटियां और औषधीय पौधे कारगर साबित हो रहे हैं।
सोशल मीडिया पर भी चल रहे अधिकतर संदेशों में औषधीय काढ़ा और औषधीय जड़ी बूटियों के सेवन की अपील की जा रही है। इसी के चलते नेचुरल हर्बल पार्क चूहड़पुर कलां में भी पिछले एक साल से औषधीय पौधों की डिमांड लगातार बढ़ती जा रही है। इन औषधीय पौधों में गिलोय, इलायची, तुलसी, एलोवेरा अधिक मात्रा में शामिल हैं। हालांकि नेचुरल हर्बल पार्क चूहड़पुर कलां में 350 प्रकार की जड़ी-बूटियां उगाई जाती हैं। लेकिन कोरोना के बढ़ते केसों के मद्देनजर शारीरिक इम्युनिटी बढ़ाने वाली औषधियों की बिक्री अधिक हो रही है।
वहीं, कुछ कोरोना संक्रमित व्यक्ति, जिन्हें होम आइसोलेट किया गया है, वे भी इस प्रकार के देसी जड़ी-बूटियों के काढ़े का प्रयोग कर जल्दी रिकवर भी हो रहे हैं। नाम न छापने की शर्त पर एक व्यक्ति ने बताया कि वह पिछले 5 दिन से कोरोना संक्रमित होने की वजह से होम आइसोलेट है। अस्पताल से दी दवाई का कोई खास असर नहीं हुआ। उसके बाद उसने गिलोय बेल, लाैंग, इलाइची, अजवाइन के काढ़े का प्रयोग किया, जिससे उसकी सेहत में सुधार आया है।
हर्बल नेचुरल पार्क में 350 प्रकार की जड़ी-बूटियां
हर्बल नेचुरल पार्क के इंचार्ज दीपक ने बताया कि पार्क में वैसे तो 350 प्रकार की जड़ी बूटियां हैं, लेकिन पिछले कुछ दिनों में गिलोय, इलायची, लाैंग, तेज पत्ता, काला बांसा की डिमांड बढ़ रही है। इसी के चलते हर्बल पार्क में गिलोय, तुलसी, कालमेघ व इलायची आदि के पौधों की नर्सरी पर खास जोर दिया जा रहा है। उन्होंने बताया इस समय हर्बल पार्क में गिलोय बेल की 3000, तुलसी की लगभग 15000, कालमेघ दो हजार और इलायची की 5000 पौध तैयार की गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn